《题观政池桥》
宋代·王质

西彻秦川东剑关，十有六州无间言。威声浩荡流东南，与大江水同发源。

节麾毵毵绣衣鲜，刚风吹上九天门。手从瑶宫掇明月，贮在官池水不浑。

菱叶荷花净晼晚，舂锄属玉来频烦。冷光烈烈射地骨，魑魅辟易声烦冤。

牛腰抱去凫行速，来瞰皎洁听潺湲。玉龙蟠底抱奇宝，獠奴试可呼昆崙。

洞庭青草似天阔，滟滪瞿唐如马奔。不如我池有幽致，宝奁平开秋露洗。

高人未到已神融，俗客若来应颡泚。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。